Okresná prokuratúra Trebišov 
Jána Husa 1925/15, 075 01 Trebišov 1

Sp. zn. : 1 Pv 801/14/8811	Trebišov, 18.2.2015
EEČ : 2-69-55-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 15.12.2014 v dopoludňajších hodinách v čase okolo 09.45 h telefonicky zavolal svojej manželke - poškodenej XXXXX ktorej sa vyhrážal usmrtením slovami „ak prídeš domov, tak ťa zabijem, lebo súložíš s našim synom a keď príde domov syn, tak zabijem aj jeho“, pričom následne v čase okolo 10.40 h toho istého dňa v rodinnom dome XXXXX na ulici XXXXX v obci XXXXX, keď poškodená došla domov,  za prítomnosti hliadky OO PZ Kráľovský Chlmec, sa jej opätovne vyhrážal usmrtením slovami „teraz ťa zabijem, už len na teba som čakal“, pričom v tom momente bol obvinený spacifikovaný hliadkou OO PZ Kráľovský Chlmec, čím takto svojím konaním obvinený vzbudil u poškodenej XXXXX dôvodnú obavu, že svoje vyhrážky aj dokoná,

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením policajného orgánu OO PZ Kráľovský Chlmec pod sp. zn. ORP-1293/KC-TV-2014 zo dňa 15.12.2014 bolo začaté trestné stíhanie a následne vznesené obvinenie obv. XXXXX, pre prečin nebezpečného vyhrážania podľa § 360 ods. 1, ods. 2 písm. b) Tr. zák., a to na tom skutkovom základe, ako je to uvedené vo výrokovej časti tohto uznesenia. 

	V priebehu vyšetrovania boli vykonané výsluchy svedkov, a to poškodenej XXXXX XXXXX, XXXXX, ako aj zabezpečené ďalšie listinné dôkazy. 

	Taktiež v rámci vyšetrovania tejto trestnej veci do konania boli pribratí znalci z odboru zdravotníctvo - odvetvie psychiatria, a to XXXXX a XXXXX, pričom zo záverov znaleckého posudku je zrejmé, že obv. XXXXX, t. č. trpí na duševnú chorobu a v čase spáchania skutku trpel na duševnú chorobu, pričom u neho ide o paranoidne halucinatórnu psychózu so žiarliveckými bludmi, pričom podľa novej štatistickej klasifikácie chorôb ide o bludovú emulatórnu poruchu. Schopnosť obvineného rozpoznať protiprávnosť svojho konania v čase činu bola pod vplyvom duševnej choroby podstatne znížená, a to nezávisle na požití alkoholických nápojov. V čase spáchania skutku konal pod vplyvom duševnej choroby a nebol schopný ovládať svoje konanie, a to nezávisle na požití alkoholických nápojov. V čase spáchania skutku po zadržaní políciou nebol schopný chápať zmysel trestného konania, nakoľko konal pod vplyvom duševnej choroby. U obvineného bolo zistené III. štádium chronického alkoholizmu s návykom a závislosťou od alkoholu. Alkoholizmus obvineného podstatne zhoršil príznaky jeho duševnej choroby a potencoval jeho žiarlivecké bludy. Znalci v závere posudku konštatujú, že pobyt obvineného na slobode bez psychiatrického liečenia je pre spoločnosť nebezpečný, preto navrhujú obvinenému uložiť ochranné psychiatrické a protialkoholické liečenie ústavnou formou. 

	Vzhľadom k vyššie uvedeným skutočnostiam, keďže v danom prípade obvinený nebol v čase činu pre nepríčetnosť trestne zodpovedný, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Štefan Leczo
prokurátor